En dør er en åbning eller en indgang med en dør i en dørkarm med hængsler (evt. med et dørtrin). En dør kan være åben, lukket eller stå på klem. Døre har ofte en låsemekanisme samt et dørgreb. Dørpladen kan være dekoreret og være forsynet med en brevsprække (til post og aviser) og en "dørspion", der lader beboeren se hvem, der er uden for uden selv at blive iagttaget. Kombinationen af en dør og en dørkarm er en flerledsmekanisme. En dør og en dørkarm (eller anden fæstning) opfylder kun døregenskaben i forening. En stor dør kaldes ofte for en port, denne er placeret i en portåbning, der kan være uden port(dør).  Sprogligt Den indoeuropæiske rod er *dhwer (= dør), russisk dver, græsk thyra, tysk Tür. På norrønt hed det dyrr, som imidlertid betød "døråbningen", tomrummet; egentlig et flertalsord, måske om de to åbninger man skulle igennem for at komme ind i opholdsrummet;  eller måske benyttede de oprindelige indoeuropæere døre med to svingende halvdele.  Selve døren hed på norrønt hurð.  "Dør" er en homograf. Udsagnsordet jeg  dør staves på samme måde.